CELEX: 32020R2154
Language: hr
Date: 2020-10-14 00:00:00
Title: Delegirana uredba Komisije (EU) 2020/2154 оd 14. listopada 2020. o dopuni Uredbe (EU) 2016/429 Europskog parlamenta i Vijeća u pogledu zahtjeva zdravlja životinja, certificiranja i obavješćivanja za premještanja proizvoda životinjskog podrijetla od kopnenih životinja u Uniji (Tekst značajan za EGP)

21.12.2020   
               
               
                  HR
               
               
                  Službeni list Europske unije
               
               
                  L 431/5
               
            
         DELEGIRANA UREDBA KOMISIJE (EU) 2020/2154
         оd 14. listopada 2020.
         o dopuni Uredbe (EU) 2016/429 Europskog parlamenta i Vijeća u pogledu zahtjeva zdravlja životinja, certificiranja i obavješćivanja za premještanja proizvoda životinjskog podrijetla od kopnenih životinja u Uniji
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 166. stavak 3., članak 168. stavak 3. i članak 169. stavak 5.,
         budući da:
         
                     (1)
                  
                  
                     Uredbom (EU) 2016/429 utvrđuju se pravila koja se odnose na, među ostalim, proizvodnju, preradu i distribuciju proizvoda životinjskog podrijetla od kopnenih životinja u Uniji. Utvrđeno je i da Komisija donosi delegirane akte o detaljnim zahtjevima kojima se dopunjuju već utvrđena pravila iz te uredbe, a posebno pravila o mjerama sprečavanja, uključujući mjere za umanjivanje rizika, i ograničenjima premještanja pošiljaka proizvoda životinjskog podrijetla od kopnenih životinja te prethodnom obavješćivanju o takvim premještanjima, kako bi se osiguralo da takvi proizvodi ne uzrokuju širenje bolesti s popisa ili emergentnih bolesti u Uniji.
                  
               
                     (2)
                  
                  
                     Osim toga, pravilima utvrđenima u ovom aktu trebala bi se uzeti u obzir pravila Unije o premještanjima pošiljaka proizvoda životinjskog podrijetla od kopnenih životinja u Uniji koja su utvrđena aktima Unije donesenima prije Uredbe (EU) 2016/429, a posebno Direktivom Vijeća 2002/99/EZ (2), jer su se pokazala učinkovitima u suzbijanju širenja bolesti životinja. Pravilima utvrđenima u ovom aktu trebalo bi se uzeti u obzir i iskustvo stečeno pri primjeni pravila utvrđenih u tim ranijim aktima, a pravila bi trebalo prilagoditi novom zakonodavnom okviru za zdravlje životinja utvrđenom u Uredbi (EU) 2016/429.
                  
               
                     (3)
                  
                  
                     Člankom 166. Uredbe (EU) 2016/429 utvrđuju se opće obveze subjekata u vezi sa zdravljem životinja tijekom svih faza proizvodnje, prerade i distribucije proizvoda životinjskog podrijetla od kopnenih životinja, uključujući premještanja pošiljaka tih proizvoda u Uniji. Konkretno, utvrđuju se odgovornosti subjekata u vezi sa širenjem bolesti s popisa i emergentnih bolesti, posebno ako je nadležno tijelo uvelo hitne mjere ili ograničenja premještanja na mjestu proizvodnje ili prerade tih proizvoda. Kontrola širenja bolesti s popisa i emergentnih bolesti stoga nije samo odgovornost subjekata, nego i nadležnog tijela. Stoga bi ovom Uredbom trebalo utvrditi jasnu obvezu subjekata da premještaju pošiljke takvih proizvoda proizvedenih ili prerađenih na mjestima koja podliježu hitnim mjerama ili ograničenjima premještanja tek nakon što dobiju odobrenje nadležnog tijela i uz poštovanje svih uvjeta koji su utvrđeni za to odobrenje.
                  
               
                     (4)
                  
                  
                     Člankom 168. Uredbe (EU) 2016/429 utvrđuju se određeni zahtjevi u pogledu podataka za certifikate o zdravlju životinja kojima trebaju biti popraćena premještanja pošiljaka proizvoda životinjskog podrijetla od kopnenih životinja, a Komisija se ovlašćuje za donošenje delegiranih akata o dopuni tih podataka. Stoga bi ovom Uredbom trebalo utvrditi zahtjeve u pogledu podataka za certifikate o zdravlju životinja kojima trebaju biti popraćene pošiljke takvih proizvoda koji su proizvedeni i prerađeni na mjestima koja podliježu hitnim mjerama ili ograničenjima premještanja iz članka 166. stavka 2. Uredbe (EU) 2016/429. To bi trebalo obuhvaćati podatke o ispunjavanju svih uvjeta koje je nadležno tijelo utvrdilo za premještanja tih pošiljaka. Zahtjevi u pogledu podataka koje treba utvrditi ovom Uredbom trebaju se uzeti u obzir u predlošku certifikata o zdravlju životinja za proizvode životinjskog podrijetla utvrđenom u zasebnom provedbenom aktu kojim se utvrđuju pravila za ujednačenu primjenu Uredbe (EU) 2017/625 Europskog parlamenta i Vijeća (3) i Uredbe (EU) 2016/429 o zdravlju životinja u pogledu predložaka službenih certifikata, službenih potvrda i predložaka izjava za određene kategorije kopnenih životinja i njihovih zametnih proizvoda.
                  
               
                     (5)
                  
                  
                     Člankom 169. Uredbe (EU) 2016/429 utvrđuju se pravila za prethodno obavješćivanje o premještanjima proizvoda životinjskog podrijetla od kopnenih životinja u druge države članice te se Komisija ovlašćuje za donošenje delegiranih akata o zahtjevima u pogledu podataka za takvo prethodno obavješćivanje i hitne postupke za prethodno obavješćivanje u slučaju nestanka struje i drugih smetnji u TRACES-u. Stoga bi ovom Uredbom trebalo utvrditi obveze subjekata u pogledu pružanja podataka u okviru prethodnog obavješćivanja. Da bi se podaci pruženi u okviru prethodnog obavješćivanja uskladili kako bi nadležno tijelo na mjestu odredišta primilo sve potrebne pojedinosti o pošiljci, ovom Uredbom trebali bi se utvrditi i zahtjevi u pogledu sadržaja prethodnog obavješćivanja s obzirom na situacije u kojima je to propisano Uredbom (EU) 2016/429 i uvjeti koje bi proizvodi životinjskog podrijetla trebali ispunjavati da bi bilo dopušteno njihovo premještanje u druge države članice te pojedinosti o hitnim postupcima za takvo obavješćivanje.
                  
               
                     (6)
                  
                  
                     Budući da je sustav TRACES integrirana komponenta računalnog sustava za upravljanje informacijama za službene kontrole (IMSOC) iz članka 131. do 136. Uredbe (EU) 2017/625, trebali bi se primjenjivati postupci u slučaju izvanrednih okolnosti utvrđeni za sustav IMSOC u skladu s pravilima utvrđenima u Provedbenoj uredbi Komisije (EU) 2019/1715 (4).
                  
               
                     (7)
                  
                  
                     Ovom Uredbom utvrđuje se cjelovit skup pravila o aspektima zdravlja životinja za premještanja pošiljaka proizvoda životinjskog podrijetla od kopnenih životinja u Uniji, sadržaj certifikata o zdravlju životinja kojim takve pošiljke trebaju biti popraćene i obveze prethodnog obavješćivanja. Budući da se ta pravila trebaju primjenjivati zajedno i da su međusobno povezana, trebalo bi ih utvrditi u jedinstvenom aktu umjesto u više zasebnih akata s mnogo unakrsnih upućivanja kako bi se olakšala primjena tih pravila, u interesu transparentnosti, te izbjeglo preklapanje pravila. To je u skladu i s pristupom koji je primijenjen u Uredbi (EU) 2016/429.
                  
               
                     (8)
                  
                  
                     Ova bi se Uredba trebala primjenjivati od 21. travnja 2021. u skladu s datumom primjene Uredbe (EU) 2016/429,
                  
               DONIJELA JE OVU UREDBU:
         
            Članak 1.
            Predmet i područje primjene
            Ovom Uredbom dopunjuju se pravila utvrđena Uredbom (EU) 2016/429 koja se odnose na premještanja pošiljaka proizvoda životinjskog podrijetla od kopnenih životinja u Uniji u vezi sa sljedećim:
            
                        (a)
                     
                     
                        obvezama subjekata za premještanja u Uniji pošiljaka proizvoda životinjskog podrijetla od kopnenih životinja koji su proizvedeni ili prerađeni u objektima, poduzećima za poslovanje s hranom ili zonama koji podliježu hitnim mjerama ili ograničenjima premještanja iz članka 166. stavka 2. Uredbe (EU) 2016/429;
                     
                  
                        (b)
                     
                     
                        zahtjevima u pogledu podataka za certifikate o zdravlju životinja iz članka 167. stavka 1. Uredbe (EU) 2016/429 (certificiranje zdravlja životinja);
                     
                  
                        (c)
                     
                     
                        zahtjevima u pogledu podataka za prethodno obavješćivanje o premještanjima tih pošiljaka u druge države članice u skladu s člankom 169. stavkom 1. Uredbe (EU) 2016/429 (prethodno obavješćivanje);
                     
                  
                        (d)
                     
                     
                        hitni postupci za prethodno obavješćivanje o premještanjima tih pošiljaka, predviđeni člankom 169. stavkom 1. Uredbe (EU) 2016/429, u slučaju nestanka struje i drugih smetnji u TRACES-u.
                     
                  
         
            Članak 2.
            Obveze subjekata koji premještaju pošiljke proizvoda životinjskog podrijetla
            Subjekti premještaju pošiljke proizvoda životinjskog podrijetla od kopnenih životinja koje podliježu hitnim mjerama ili ograničenjima premještanja iz članka 166. stavka 2. Uredbe (EU) 2016/429 u Uniji samo ako su ispunjeni sljedeći uvjeti:
            
                        (a)
                     
                     
                        ako je takva premještanja odobrilo nadležno tijelo mjesta podrijetla; i
                     
                  
                        (b)
                     
                     
                        ako pošiljke ispunjavaju uvjete za odobrenje koje se zahtijeva u skladu s točkom (a).
                     
                  
         
            Članak 3.
            Certifikat o zdravlju životinja za premještanja pošiljaka proizvoda životinjskog podrijetla
            Uz podatke propisane člankom 168. stavkom 1. Uredbe (EU) 2016/429, certifikat o zdravlju životinja sadržava podatke navedene u Prilogu ovoj Uredbi.
         
         
            Članak 4.
            Obveze subjekata u pogledu podataka za prethodno obavješćivanje o premještanjima pošiljaka proizvoda životinjskog podrijetla između država članica
            U slučaju prethodnog obavješćivanja subjekti nadležnom tijelu države članice podrijetla dostavljaju podatke navedene u Prilogu ovoj Uredbi i podatke propisane člankom 168. stavkom 1. Uredbe (EU) 2016/429, i to za svaku pošiljku proizvoda životinjskog podrijetla iz članka 1. ove Uredbe.
         
         
            Članak 5.
            Hitni postupci
            U slučaju nestanka struje ili drugih smetnji u TRACES-u nadležno tijelo na mjestu podrijetla proizvoda životinjskog podrijetla iz članka 1. ove Uredbe koje se trebaju premjestiti u drugu državu članicu postupa u skladu s postupcima u slučaju izvanrednih okolnosti za TRACES i nacionalne sustave država članica u slučaju neplanirane ili planirane nedostupnosti koji su utvrđeni za sustav za upravljanje informacijama za službene kontrole (IMSOC) u članku 46. Provedbene uredbe (EU) 2019/1715.
         
         
            Članak 6.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 21. travnja 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. listopada 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 84, 31.3.2016., str. 1.
         
         
            (2)  Direktiva Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (SL L 18, 23.1.2003., str. 11.).
         
            (3)  Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).
         
            (4)  Provedbena uredba Komisije (EU) 2019/1715 od 30. rujna 2019. o utvrđivanju pravila za funkcioniranje sustava za upravljanje informacijama za službene kontrole i njegovih sistemskih komponenata (Uredba o IMSOC-u) (SL L 261, 14.10.2019., str. 37.).
      
      
         
            PRILOG
            Podaci koje treba sadržavati certifikat o zdravlju životinja koji prati premještanja pošiljaka proizvoda životinjskog podrijetla od kopnenih životinja u Uniji:
            
                        (a)
                     
                     
                        naziv i adresu pošiljatelja i primatelja;
                     
                  
                        (b)
                     
                     
                        naziv i adresu objekta ili mjesta otpreme;
                     
                  
                        (c)
                     
                     
                        naziv i adresu objekta ili mjesta odredišta;
                     
                  
                        (d)
                     
                     
                        opis proizvoda životinjskog podrijetla, uključujući:
                        
                                    i.
                                 
                                 
                                    kategoriju proizvoda, kako je definirano u članku 2. Delegirane uredbe (EU) 2020/687:
                                    
                                                —
                                             
                                             
                                                svježe meso (navesti kategoriju, ako je potrebno),
                                             
                                          
                                                —
                                             
                                             
                                                mesni proizvodi,
                                             
                                          
                                                —
                                             
                                             
                                                ovici,
                                             
                                          
                                                —
                                             
                                             
                                                sirovo mlijeko, kolostrum i proizvodi na osnovi kolostruma,
                                             
                                          
                                                —
                                             
                                             
                                                mliječni proizvodi,
                                             
                                          
                                                —
                                             
                                             
                                                jaja,
                                             
                                          
                                                —
                                             
                                             
                                                proizvodi od jaja,
                                             
                                          
                                                —
                                             
                                             
                                                mješoviti proizvodi (uz navođenje sastojaka životinjskog podrijetla),
                                             
                                          
                              
                                    ii.
                                 
                                 
                                    životinjsku vrstu od koje je dobiven proizvod životinjskog podrijetla,
                                 
                              
                                    iii.
                                 
                                 
                                    državu članicu ili regiju iz koje potječe sirovina,
                                 
                              
                                    iv.
                                 
                                 
                                    postupke kojima je podvrgnut proizvod životinjskog podrijetla,
                                 
                              
                                    v.
                                 
                                 
                                    oznaku stavljenu na proizvod životinjskog podrijetla, ako je potrebna,
                                 
                              
                                    vi.
                                 
                                 
                                    mjesto i datum proizvodnje ili prerade;
                                 
                              
                  
                        (e)
                     
                     
                        količinu proizvoda životinjskog podrijetla;
                     
                  
                        (f)
                     
                     
                        datum i mjesto izdavanja certifikata o zdravlju životinja; ime, svojstvo i potpis službenog veterinara; pečat nadležnog tijela mjesta podrijetla pošiljke;
                     
                  
                        (g)
                     
                     
                        naziv bolesti s popisa ili emergentne bolesti koja uzrokuje ograničenja premještanja u objektu, poduzeću za poslovanje s hranom ili zoni na mjestu otpreme;
                     
                  
                        (h)
                     
                     
                        pojedinosti o ispunjavanju uvjeta za izdavanje odobrenja iz članka 2. ove Uredbe te jedno od sljedećeg:
                        
                                    i.
                                 
                                 
                                    naziv i datum objave u Službenom listu Europske unije relevantnog pravnog akta koji je donijela Komisija u kojem su propisani ti uvjeti; ili
                                 
                              
                                    ii.
                                 
                                 
                                    upućivanje na pravni akt ili uputu koje je odobrilo i objavilo nadležno tijelo u kojima su propisani ti uvjeti.